钦定古今图书集成/理学汇编/学行典/第244卷 > 余墍
## 钦定古今图书集成/理学汇编/学行典/第244卷 > 余墍

按《宁波府志》：“余墍，字自新，号三泉。万历戊子，廷试第
一，历任海宁教谕，绍兴教谕。闭户著书，延四方知名
士朝夕课肄，出其俸金助修学宫。悯经学久荒，朔望
讲《五经》于明伦堂，多所开发。补四川新宁学正，署新
宁州事。值岁饥，设法赈救，全活者众。有妖僧诈为尼，
托处梵刹，自号大比丘，鼓动妇女烧香惑众，墍猝遣”
人捕之。僧一时皇遽失措，尽露其奸状，立杖毙之，焚
其居，得所匿妇女于暗阁上。妖风遂息，境内为之肃
清。寻以疾告归，行李萧然，惟有所著书若干卷。居乡
五年，谦和慈让，时与乡人饮酒赋诗，或投壶，或游历
山水，一切外事，不足以撄其心，人号为“三泉长者。”年
七十三，衣冠沐浴而卒。